মধুমাসে আমি আর কণা ভোর বেলাতে আম বাগানে আম কুড়াতে যেতাম। দুজনার মধ্যে প্রতিযোগিতা হতো কে কার আগে আম কুড়াতে যাবে? তাই আযান হওয়ার সাথে সাথেই ছুটে যেতাম আম কুড়াতে। সেদিন ঘুম ভেঙে জানালা খুলে তাকিয়ে দেখি বাহিরে বেশ ফর্সা। হয়তো ভোর হয়ে গেছে। এই ভেবে  ছুটলাম আম বাগানে। আসলে সেদিন ছিল জোছনার রাত। তখন বাজে রাত তিনটা। সেদিন রাতে ঝড় হয়েছিল। আম বাগানে গিয়ে দেখি অনেক আম মাটিতে পড়ে আছে। আম কুড়াতে কুড়াতে চেয়ে দেখি কণার মতোই ফুটফুটে এক মেয়ে আমার সম্মুখ দিয়ে আম কুড়াচ্ছে। কণাকে অনেকক্ষণ তাকিয়ে দেখলাম। কিন্তু কণা কোনো কথা বলল না। আমি মনে মনে কষ্ট পেলাম। কণা তো চুপ করে থাকার মানুষ নয়। সে কেন আমার সঙ্গে কথা বলছে না। আমি পিছন থেকে কণাকে ধরতে গেলাম। কণার জামা ধরতেই মেয়েটি ভূতের আকৃতি ধারণ করে ফেললো। লম্বা দাঁত বের করে খিলখিল করে হাসতে লাগল। আর গোল গোল বড় বড় চোখে তাকিয়ে  আমাকে ধরতে এল। আমি ভয়ে এক চিত্কার দিয়ে দৌড়ে বাড়ির উঠোনে অজ্ঞান হয়ে পড়ে গেলাম। সকালে যখন ফিরে তাকিয়ে দেখি বাড়ি ভর্তি লোক। কণা আমার পাশে বসে হাউ মাউ করে কাঁদছে। কিন্তু মধুমাসে ছোট্ট বেলায় রাতে আম কুড়াতে গিয়ে ভয়ঙ্কর ভূতের খপ্পরে পড়ার স্মৃতি আজও ভুলতে পারি না।